En bilist har ramt tre fodgængere på Vodskovvej i Vodskov. De tre påkørte er alle svært tilskadekomne. Den kvindelige bilist er omkommet

Der er lørdag eftermiddag sket et alvorligt færdselsuheld på Vodskovvej i Vodskov. En kvindelig bilist mistede af ukendte årsager herredømmet over sin bil og påkørte tre fodgængere. Den kvindelige bilist er afgået ved døden, oplyser Nordjyllands Politi. De pårørende er blevet underrettet. Alle tre fodgængere er kørt på hospitalet med fuld udrykning. Nordjyllands Politi oplyser klokken 17:00, at to af fodgængerne er kommet svært til skade. Der er tale om mænd midt i 50'erne. Den sidste fodgænger, der blev ramt, er en 37-årig mand, som er kommet lettere til skade ved ulykken. Ulykken er sket ved Spar Nord i Vodskov. Bilen er kørt op over fortorvet og har ramt facaden på banken, som er meget medtaget efter uheldet. Vodskovvej var i forbindelse med uheldet spærret i begge retninger. Nordjyllands Politi oplyser klokken 15:30, at de er færdige med oprydningen på stedet. Vejen er derfor igen åben i begge retninger.